khistorydata/jeongjo-sjw-relations huggingface dataset:
정조 17년
癸丑九月二十九日申時上御誠正閣大臣備局有司堂上海西句管堂上海西慰諭御史入侍時右副承旨金啓洛假注書洪樂游記注官金良倜記事官徐有聞左議政金履素右議政金憙有司堂上鄭民始沈頤之尹行任句管堂上金思穆御史洪大協以次進伏訖履素等曰日間聖體若何上曰一樣矣履素等曰王大妃殿氣候何如上曰一樣矣履素曰惠慶宮氣候何如上曰一樣矣上曰諸堂與御史亦進前民始等以次進伏訖上曰御史書啓俄雖覽之而民情也蠲減也賑濟也莫如面詢而詳究且回啓不可踰日遲待故特召卿等者此也仍敎大協曰延安被災所見何如而民無塡壑之慮耶大協曰滿野萎黃之色可謂一望無際初無把束之可穫者所見極爲慘惻而目下糊口之道以其田穀之少勝市直之稍歇姑無顚連之慮而臣於看坪之路聚會民人以眞諺謄出綸音詳細布諭則擧皆懽欣感激德意之不暇而初秋流散之民向聞京納停退之令幾皆還接云矣上曰當此均登之時三邑之獨被旱暵誠甚矜憐矣大協曰三邑俱以沿邊素尙乾播之故一直亢旱偏被其災而延安其中最甚矣上命啓洛讀書啓又敎履素曰卿等逐條論列以奏可也履素曰海西慰諭御史洪大協書啓有令廟堂稟處之請矣延安一邑七月以來流民殆近千數自聞秋冬京納停退事下敎之後稍稍還聚云道臣若能着意撫摩俾各奠接則豈至於此當該道臣所當重勘第聞於繡衣似是民人輩恐動之言且其流散實數亦未的知則道臣請勘姑爲安徐而若其懷保之策不容少緩分付道臣使之另加顧恤期有還接之效爲好矣上曰延安一府流戶若是夥多至登於繡啓海白之亦然可以反隅繡衣筵奏雖歸之民人恐動之說而若皆奠居寧有是哉卿等亦以不必過加處分爲言而旣聞之其可任其之他乎道伯初欲置之重典以謝海民更流戶之實數多寡姑未詳知爲先自本司嚴關査問繡啓中論列延安一邑外名以尤甚處若有流戶使之從實報來以爲草記論勘之地可也出擧條履素曰其一延安留庫各穀爲六百餘石海州留庫各穀爲二千石新還準捧恐無其望賑資種糧拮据沒策無論某樣穀不可不預爲區劃事也兩邑穀簿之虛耗雖甚可悶外此諸邑多有免歉之處延海兩邑接濟之穀豈無道內推移之道乎且數邑設賑他道轉粟非所可論此則置之歲寒之後民勢尤當一倍遑汲嚴飭本道歲前接濟之策另加着意擧行俾無一民仳㒧之患似好矣上曰依爲之出擧條履素曰其一延安御營軍之江都受還今當災年辦納尤難姑爲停退明年條更勿疊受而待明秋只納今年條水營所管防船軍糧米烽臺軍糧米一竝限明秋停退事也三條穀物係是軍餉今番慰諭綸音中還餉竝分數停退則此亦自在其中不必別爲停退置之何如上曰依爲之出擧條履素曰其一延安均廳取耗大米一竝停退事也此亦當入於分數停退中停餘之數許以相當穀代捧待明秋還作本色何如上曰依爲之出擧條履素曰其一延安各軍門衙門軍保米錢及內奴身貢昨年條竝令停退事也當年條旣巳停退蕩減況昨年已停者乎仍爲停退似好矣上曰今又停退在小民有卜重之歎本府蠲恤之典多從拔例況些少保貢米錢乎特爲蕩減可也出擧條履素曰其一延安司哨鍊停止其他尤甚邑聚點一體停止事也道內民事旣如此聚點亦係騷撓之端尤甚邑聚點一竝置之何如上曰依爲之出擧條履素曰其一海州御營軍依延白例一體停番事也旣有尤甚邑停番之特敎此則自在無論中矣上曰然矣出擧條履素曰其一海州還上實爲痼弊一戶所受多至十餘石今當大無無以精捧新還當捧條中營還小米五十石以詳定例折價代捧而延安留庫零星無以分糶而市直比他邑稍歇以此作錢條移送該邑事也道內穀物之裒益道臣自當量宜擧行而以錢代捧亦爲便民之政且海州穀簿病民如此則移送延安不必靳持依所請許施好矣上曰依爲之出擧條履素曰其一白川軍餉穀例納於開城府礪峴鎭倉而隔以險津道路遲滯動費四五日尤甚面五分一停退外其餘無論稍實尤甚面捧留本邑事也鎭餉捧留非容易許施者而民勢旣如此數亦不多依此許施好矣上曰依爲之出擧條履素曰其一白川辛亥壬子兩年軍布身役停退條尤甚坊里勢難一時督納仍令停退其餘坊里折半停退事也舊停退仍停旣施之於延安其在一視之道不可異同依所請就其之次稍實分等許施好矣上曰延安猶蕩減況本郡之有兩年宿債乎昨年再昨年軍布身貢未捧條無論尤甚之次坊里亦竝蕩減可也出擧條履素曰其一安岳量田今春設始而災歲不無騷撓之慮待年豐擧行事也此是民邑大政如此災荒之時勢難擧行姑置之何如上曰依爲之出擧條履素曰其一平山道下介日兩坊被災偏酷分付道臣二坊內尤尤甚十一里及之次二里依他災邑例量宜分等蠲減事也邑是之次地是數坊之次之邑亦施蠲恤之典則外此諸處亦豈無被災之一二坊里乎御史以過路所見雖有陳達蠲減之政不可遽議置之何如上曰停退等事一依白川例爲之可也出擧條上敎大協曰書啓外民情與邑瘼中如有可奏者仰達可也大協曰六邑災結當爲九千餘結而廟堂減削二千結之後似無以分排於六邑云矣履素曰臣意則六邑之七千餘結給災猶以爲過濫而御史則只見分俵槪狀而何以洞悉事情乎若如御史所言則道伯豈不更爲論報乎上曰民有白徵之弊土無把束之收則道伯似當以去就爭之而御史所見若知其分明則豈可使斯民白徵也句管堂上往復道伯詳問事情好矣大協曰海州被災尤甚三面稅米以今民情實無捧納之道如或以錢代捧則亦可爲紓民力之道矣頤之曰雖値大無稅大同豈有代錢之例乎履素曰非但無於例之事後弊所關決不可開路而凡係上納猶不可輕易許施況此惟正之供乎上曰正供雖曰體重苟利於民何論有例無例此亦句管堂上另念往復量宜爲之可也命啓洛書傳敎曰海西繡衣之差遣也齎去諭書新還停退一款初欲折半蕩減而爲來頭民食以軍布身貢移施蕩減蓋欲寧損公納勿減民食之意也今聞繡衣回奏亦難恝視旣聞之後豈可踰日延安新還停退更以折半施行海州白川及其餘尤甚三邑停退分數視此遞加一等而餉穀雖體重民勢旣如此豈可膠守常規乎停退分數還穀與餉穀通融排比知委事分付履素曰喬桐被災雖曰孔酷今番朝家蠲恤之典極其曠絶雖比己卯前例軍布身貢之折半蕩減折半停退卽己卯所無之例則身爲帥臣固當宣布德意曉諭民間使之奠接安堵而不此之爲致令愚氓輩成群入京敢生分外覬之望而任其所爲不知禁戢事之駭然莫此爲甚所當重勘而旣有待畢賑捧傳旨之敎喬桐水使許遞今姑從重推考何如上曰依爲之出擧條命退諸臣以次退出
정조 17년
行都承旨徐鼎修坐左承旨金履成坐直右承旨李勉兢坐左副承旨金啓洛坐右副承旨宋銓坐同副承旨鄭東愼坐直注書二員未差假注書宋知濂仕洪樂游仕直事變假注書李弘達仕
정조 17년
金履成啓曰合辭方張之時兩司無詣臺之員事甚未安除在外未署經外未肅拜人員竝卽牌招何如傳曰允
정조 17년
傳于金啓洛曰禮房承旨馳詣宗廟景慕宮奉審摘奸以來
정조 17년
傳于宋銓曰來待諸臣入侍
정조 17년
金啓洛啓曰宗廟景慕宮朔祭贊謁者相換書入於報府中摘奸時始爲現發莫重報府不能審愼致有此換書入啓之擧揆以事體萬萬未安當該堂上從重推考何如傳曰日前以此事該房請推之後又復若是該堂不可推考而止其委折爲先問啓
정조 17년
金啓洛啓曰日前以此事該房請推之後又復若是該堂不可推考而止其委折爲先問啓事命下矣問于吏曹參議李冕膺處則以爲臣觸事昏憒無往非罪而今又以祭報府誤書至承問啓之命惶恐震越罔知攸措宗廟朔祭贊者以吳持常塡差謁者則以崔日運塡差景慕宮朔祭贊者以張思恭塡差謁者以洪鐸輔塡差皆已分詣享所而報府則廟宮贊謁者竝皆互換書入報府修正所當十分審愼而只緣臣昏謬顚錯未能覺察以至矇然入啓伏地竢勘不知所達云矣敢啓傳曰禁推
정조 17년
以吏曹參議李冕膺禁推傳旨傳于金履成曰分揀
정조 17년
金履成啓曰大司憲林蓍喆持平安廷善牌不進執義宋翼孝掌令鄭毅祚持平南涑呈辭掌令姜鳳瑞在外監察茶時之意敢啓傳曰知道
정조 17년
以持平安廷善正言洪秀晩牌不進罷職傳旨傳于鄭東愼曰只推
정조 17년
禁府啓目廣興倉前副奉事朴瀅源原情云云傳旨內辭緣泛稱遲晩刑推得情何如判付啓依同罪他囚例問于該曹考律草記爲良如敎
정조 17년
癸丑九月三十日巳時上御誠正閣來待諸臣入侍時右承旨李勉兢假注書洪樂游記注官金良倜記事官徐有聞海西句管堂上金思穆備局有司堂上尹行任海西御史洪大協以次進伏訖上曰左承旨同副承旨入侍良倜承命出與左承旨金履成同副承旨鄭東愼偕入進伏上曰昨夜以延白海州等諸邑民事纔有蠲恤之政而爲民憧憧之念達宵未已又命卿等早曉來會而卿是曾經道伯之人又當句管之任民情事勢必有所料量者御史旣已目覩農形周察民隱昨日擧條所奏之外如有未盡條件須與有司堂上更爲齊會爛商道伯處或以私書往復或自廟堂關飭可也思穆等曰聞海民以二去辛丑被災時蠲恤之典認爲無限霈澤而今番蠲減之擧比二去辛丑不啻照例反有加焉今若更加軫念必有恩竭之慮矣大協曰二去辛丑之被災比今年爲尤甚而然猶以今較昔今之蠲減加於辛丑朝家之深仁厚澤可謂至矣盡矣大體年來朝家爲少民曲加軫念雖平年每下蠲恤之命被少民望格外之恩者此習漸滋甚至今番無前霈澤之後雖能知感猶有更爲觀望之計若此不已後弊誠難言矣上曰民習古今有異爾之所奏雖然民情誠切矜悶何可拘於常例有所靳惜乎退與諸堂依筵敎如有未盡條件往復於道伯俾無一夫不獲之患可也命退諸臣以次退出
정조 17년
行都承旨徐鼎修坐左承旨李勉兢坐右承旨李冕膺未肅拜左副承旨金啓洛坐右副承旨宋銓坐直同副承旨鄭東愼坐直注書二員未差假注書宋知濂仕洪樂游仕直事變假注書李弘達仕
정조 17년
藥房提調徐有防副提調徐鼎修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
李勉兢啓曰大司憲林蓍喆持平安廷善牌招啓辭未下執義宋翼孝掌令鄭毅祚持平南涑呈辭掌令姜鳳瑞在外監察茶時之意敢啓傳曰知道
정조 17년
傳于金啓洛曰輪對官入侍
정조 17년
摠管前望單子入之徐有大曺允大申光履黃昇源落點
정조 17년
傳于李勉兢曰在外摠管許遞前望單子入之
정조 17년
傳于鄭東愼曰鍼醫張宅祚之久勤無賞朴春源術旣精明年迫七十今聞提調之言果然一體加資事分付
정조 17년
傳于徐鼎修曰左承旨許遞前望單子入之待下批牌招察任
정조 17년
金啓洛以禮曹言啓曰卽接厚陵令所報則本陵丑方曲墻外面罅隙日漸加大去月二十九日風雨後自外頹圮長爲三尺許廣爲二尺餘云陵上曲墻外面頹圮處曾無慰安之擧慰安祭勿爲設行只本曹郞廳依前例進去奉審後稟處何如傳曰史官奉審書啓後擇日修改可也
정조 17년
傳于金啓洛曰厚陵奉審進去史官齊陵亦爲奉審以來事下諭
정조 17년
鄭東愼以兵曹言啓曰新除授慶尙左兵使徐有秉與本道監司趙鎭宅有親査應避之嫌法不當赴任呈狀矣相避之法在下當遞載在法典慶尙左兵使徐有秉依法典改差何如傳曰允
정조 17년
宋銓以兵曹言啓曰去秋三朔能麽兒考講時都摠府都事李得滿訓鍊院判官李得遠主簿李景佐金志學武臣兼宣傳官黃相轅金成鉉李潤文李敏植尹範喆部將崔聖甲守門將金光郁等一次不通都摠府經歷沈公燁訓鍊院判官安㢞武臣兼宣傳官成範鎭金尙裕趙一源柳可源南弼壽李宅懋李柱守門將吳贊暹等二次不通竝依定式從重推考何如傳曰允
정조 17년
宋銓以壯勇營言啓曰今十月當本營右司屬京畿一番前哨楊州軍兵逢點實數一百二十七名今已點閱整齊仍爲立番本營之意敢啓傳曰知道
정조 17년
癸丑十月初一日辰時上御熙政堂輪對官入侍時同副承旨鄭東愼假注書宋知濂記注官承膺祚記事官徐有聞長興奉事徐在修典牲主簿張僴奉常主簿金宗爀敦寧主簿李脩輔軍資直長許默禮曹正郞李福休中學訓導許鐫兵曹正郞洪樂敏校書判校金洪運以次進伏訖上敎膺祚曰與左承旨右副承旨入侍出榻敎膺祚承命出與左承旨金履成右副承旨宋銓偕入進伏上命承史及輪對官進前在修進前奏職姓名又奏該庫遺在供上草注紙七百八十一卷三張楮注紙二千四百六十三卷油芚五百二番下品搗鍊紙四十六卷十二張厚白紙一千一百八卷豐儲倉遺在草注紙六百六十七卷六張楮常注紙四千二百九十卷下品搗鍊紙四百二十卷上品搗鍊紙六十六卷搗鍊楮注紙一百十三卷十四張訖上命先退僴進前奏姓名又奏本署遺在黑牛三十二首黃牛一首湖西遺在黑牛一百二十首訖上命先退宗爀進前奏姓名上曰爾居在何道乎宗爀曰關西价川地矣仍奏遺在菉豆六十石七升小豆十九石六斗二石醢食中米一百十六石十二斗一升木麥十石六斗九升小麥一千九十四石十斗八升稷米九十七石三斗鹽一百十八石五斗末醬一百九石十二斗六升魚醢一千二百七十二斤十兩鹿醢七千一百五斤二兩兔醢一千六十斤醓醢四百十九斤十二兩訖上命先退脩輔進前奏職姓名訖上命先退默進前奏職姓名上曰有所懷則仰奏也默曰無所懷矣上曰筮仕以何事乎默曰臣之先祖故修撰臣許慥復官爵時特蒙承傳而筮仕矣上曰爾之至親酬査間立朝者誰也默曰修撰李相璜與臣有戚分矣上命先退福休進前奏職姓名上曰所懷仰奏也福休曰忌辰大祭祭饌用素乃故相臣黃喜遵用前朝謬例故肅廟朝儒生李萬亨請減藥果一器代以小牢其言有理博採衆議行之似好故敢此仰達矣上曰莫重典禮不可輕易議到置之可也福休曰禮記大祭之牲三月立于滌以待肥腯後薦牲而我國大享一牲牛所減定數過重而大享前一夕納牲牲雖瘠小實無變通之道故祭官不敢斥退從今以後該署提調三月前考其豐大置滌以飼之盡其肥腯後納于省牲之時若有短小瘦瘠之弊則其時捧納提調及所掌該署官員論勘似好故敢此仰達矣上曰意在執藝令該署稟處可也福休曰書院之設乃爲奬學之地而近來全無士子講劘之習徒作雜人哺餟之場托書院而避軍役者一院而幾至百數列邑軍丁之苟艱亦未必不由於此也設置書院意在尙賢則固難一朝撤去而今若於各邑鄕校之例別設一院集衆院享之使校僕守之而院之有田畓者歸于本校有奴婢者屬之本官其院生之募入者各歸國役則列邑軍保庶無難塡之患矣上曰令廟堂稟處可也福休曰禮曹本無文蹟只有故正郞李孟休所撰春官誌二卷而其所著接倭錄則亦不附錄其所撰之誌雖極疎略臣意則更爲修整刊行置于本曹似好故敢達矣上曰令判堂稟處可也已上出擧條福休曰兩昏朝私家設享不合於禮臣意則博採衆議立廟享祀似好矣上曰曠古未行之典何可輕議乎福休曰臣按本曹謄錄中蔚陵列島其名松島卽古時于山國也新羅智證王時異斯夫以木獅子恐懗島人而受降今若立碑於松島而述異斯夫舊蹟則其爲我國土地可以驗矣東愼曰禮曹正郞李福休以祀典事陳所懷而攙及猥屑之語旣涉未安咫尺筵席笑語相雜尤欠敬謹推考何如上曰勿推可也出擧條上命福休先退鐫進前奏姓名上命先退樂敏進前奏職姓名及職掌上命先退洪運進前奏職姓名上命先退仍命履成銓書判付訖命退諸臣以次退出
정조 17년
癸丑十月初一日巳時上御重熙堂都承旨入侍時行都承旨徐鼎修假注書洪樂游記注官承膺祚記事官徐有聞以次進伏訖上命書公事判付訖命書傳敎曰摠府番次苟艱老堂獨勞在外及有實故人許遞前望單子入之待下批牌招推移入直命退承史以次退出
정조 17년
行都承旨徐鼎修坐左承旨李勉兢坐右承旨李冕膺坐直左副承旨金啓洛坐直右副承旨宋銓坐同副承旨鄭東愼坐注書二員未差假注書宋知濂仕洪樂游仕直事變假注書李弘達仕
정조 17년
李冕膺啓曰大司憲林蓍喆未肅拜執義宋翼孝掌令鄭毅祚持平南涑呈辭掌令姜鳳瑞在外持平安廷善牌招啓辭未下監察茶時之意敢啓傳曰知道
정조 17년
金啓洛啓曰玉堂上下番俱空事甚未安副應敎鄭東榦校理宋民載鄭尙愚副校理李遇濟宋祥濂竝卽牌招以爲推移入直之地何如傳曰允
정조 17년
傳于李冕膺曰未肅拜摠管許遞前望單子入之
정조 17년
摠管前望單子入之閔台爀落點
정조 17년
李冕膺啓曰新除授副摠管閔台爀方在罷散中何以爲之敢稟傳曰敍用
정조 17년
傳于鄭東愼曰在外摠管許遞前望單子入之
정조 17년
摠管前望單子入之副摠管徐邁修落點
정조 17년
金啓洛以兵曹言啓曰五衛將金箕衡金商遠俱以身病猝重時月之內實無自力供職之望呈狀乞遞宿衛輪番之任不可久曠竝改差何如傳曰允
정조 17년
鄭東愼以戶曹言啓曰時御所內各司及慶熙宮差備內看審執頉雨漏處修改吉日令日官推擇則今十月初十日卯時爲吉云以此日時擧行何如傳曰允
정조 17년
金啓洛以奉常寺都提調提調意啓曰秋等中脯二貼依定式以備看品之意敢啓傳曰知道
정조 17년
癸丑十月初二日巳時上御重熙堂都承旨入侍時行都承旨徐鼎修假注書洪樂游記注官金良倜承膺祚一提學鄭民始檢校直提學徐有防以次進伏訖上敎有防曰卿方帶太常提擧陵園墓祭品圖或釐正後卽爲印出分送各陵園墓又藏于史庫可也有防曰謹當依下敎擧行矣民始曰露梁鎭牙兵二哨今已抄定所着軍服器械不可不措備以給軍服次則休番木中五同有除置者以此取用器械中鳥銃一百八十柄則水原下送鳥銃餘數有分授於摠廳軍器寺者就其中覓給其他小小雜種方自摠廳推移以給而至於環刀二百二十二柄及皮瓢子囉叭鉦鼓等屬數雖不多無他推移之道此則三軍門中覓得以給似好故敢達矣上曰依爲之出擧條命退諸臣以次退出
정조 17년
行都承旨沈煥之坐左承旨李勉兢坐直右承旨李冕膺坐左副承旨金啓洛坐右副承旨宋銓坐同副承旨鄭東愼坐直注書二員未差假注書宋知濂仕洪樂游仕直事變假注書李弘達仕
정조 17년
李冕膺啓曰大司憲林蓍喆持平安廷善牌招啓辭未下執義宋翼孝掌令鄭毅祚持平南涑呈辭掌令姜鳳瑞在外監察茶時之意敢啓傳曰知道
정조 17년
宋銓啓曰副應敎鄭東榦校理鄭尙愚宋民載副校理宋祥濂李遇濟牌不進罷職傳旨今方捧入而修撰李相璜副修撰高宅謙受由副修撰申大尹在外玉堂上下番俱空事甚未安未差之代政官牌招開政差出待下批仍卽牌招以爲入直之地何如傳曰違牌人只推更爲牌招
정조 17년
傳于李冕膺曰左承旨右承旨入侍
정조 17년
傳于李勉兢曰都承旨許遞前望單子入之待下批牌招察任
정조 17년
兵曹口傳政事副司直徐鼎修
정조 17년
金啓洛啓曰御營大將李敬懋施以不敍之典事命下矣將兵之任不可一刻無摠察之人何以爲之敢稟傳曰姑勿出代禁將兼察牌招聽傳敎
정조 17년
金啓洛以備邊司言啓曰卽見江原監司沈晉賢狀啓則備陳道內綿農失稔之狀仍以爲原州等六邑所納砲保價木本色上納其勢末由如値綿貴之時據實狀聞事曾有朝令依近例以純錢代納事請令廟堂稟處矣軍門價布之作錢雖在大無之歲道臣不敢徑請朝家以曠絶之惠澤或有闊狹之時而錢木參半或分數以給誠以民勢雖急軍需亦重故也今年本道綿農雖不大登亦不至太歉則莫重軍需徑請純錢事體所在萬萬未安該道臣從重推考原狀辭置之何如傳曰砲保事體固難輕議其他軍保貢布果難辦納乎更觀民勢論理狀聞後稟處可也
정조 17년
金啓洛以備邊司言啓曰江原監司沈晉賢災實分等狀啓有就議大臣後草記回啓之命矣取見其狀本則江陵等二十邑置之稍實楊口等六邑置之之次尤甚名色不爲擧論仍以爲事目災三百五十結中詳覈分俵則餘數爲八十七結三十五負九束田災爲一百九十二結七十四負一束特許加劃後錄兩條請令廟堂稟處而其一今年還上豆太兩種嶺東各邑外嶺西稍實邑小豆三分一太四分一之次邑小豆折半太三分一有裕穀準折代捧待明秋還作本色事也其一推奴徵債限明秋嚴防事也依下敎就議于大臣則領議政洪樂性以爲關東年事沿峽均豐卽晩近之所罕有道臣年分頗甚精約依狀請施行而似此大登之時以格外不敢請之田災無難仰請極爲駭然年分磨勘時若有田災混入之弊則一依擅分例道臣請勘昭載事目混入猶然況直請乎江原監司沈晉賢從重推考後錄諸條竝依所請許施而無論稍實之次通一道豆太兩種之竝請代捧亦極太過只於之次邑小豆三分一太四分一精實穀準折代捧待明秋還作本色爲宜云左議政金履素右議政金憙以爲別無他見云矣敢啓傳曰知道田災直請雖違事目本道必有謬例之致年前道伯拿處之後更有此請其委折査問報來後如或故犯施以越捧之典不然則竝與問備分揀觀於砲布保布之代錢之請數邑綿農可知然則綿田有結災之規度支事目災餘數仍給道伯以爲闊狹排比之地可也
정조 17년
金啓洛以備邊司言啓曰忠淸監司李亨元災實分等狀啓有就議大臣後草記回啓之命矣取見其狀本則平澤等十七邑置之之次洪州等三十七邑置之稍實尤甚名色不爲擧論仍以爲事目災外各樣災頉四千七百六十八結十四負三束特令加劃後錄諸條竝請令廟堂稟旨分付矣其一癸未移轉江都米盡是舊逋次次收捧徐待實數稍優後輸納事也其一牙山貢津倉所屬七邑大同田稅同爲裝載雖有惠廳行會而革舊創新亦甚難便特許依前擧行事也其一推奴徵債防塞事也依下敎就議于大臣則領議政洪樂性以爲分等依狀請施行至於災結雖以前後道啓觀之雨晹均適山峽齊登可謂罕有之樂歲今此災結加請決無許施之理而第念昨年湖民積困於飢饉癘疫民力不逮間多未闢容或無怪特以寧失之義雖不得不許施把束之微亦關民國過四千有餘終涉過當只以四千結加劃後錄諸條道臣旣以紓民力之意有此三條之請則不必靳難竝依狀請許施爲宜云左議政金履素右議政金憙以爲別無他見云矣敢啓傳曰知道
정조 17년
李勉兢以備邊司言啓曰童蒙敎官李在咸身爲朝官忽地突入於大臣家盡脫衣冠赤身跳踉斥呼時原任姓名其所詬辱罔有紀極事未前有萬萬驚駭國綱所在決不可置之朝籍爲先汰去亟令該府照律遠配何如傳曰允向以無敢肆酒嚴飭則有此犯科國體所在雖不可仍置亦何足責放逐本鄕可也
정조 17년
李勉兢以訓鍊都監言啓曰本局別將李健秀身病甚重勢難察任改差何如傳曰允
정조 17년
宋銓以內醫院都提調提調意啓曰藥院器皿關係莫重醍醐湯蟹醢六香膏駞酪粥煎藥茶飮所盛之屬俱是每年隨節按例進排者而近來該院擧行極其慢忽初不先期待令輒事臨時苟充事體所在已極駭然卽以蟹醢封進缸言之其所進排全不成樣甚至昨旣過時今又闕數之境豈有如許道理臣樂性待罪廚院都提擧之任不能檢飭之罪誠不勝惶恐燔造所次知頭目輩自本院移法司從重科治當該燔造官令該府拿問嚴處何如傳曰允
정조 17년
鄭東愼以戶曹言啓曰宮稅米九月內如有未準納之邑當該守令拿問嚴處事曾有定式矣庇仁縣田稅米太及宮房稅米九月已過全不上納事極可駭當該守令過限未納違越定式之罪不可不重勘令該道指名現告拿問嚴處何如傳曰允
정조 17년
宋銓以義禁府言啓曰日前因時囚罪人朴瀅源原情公事判付內依同罪他囚例問于該曹考律草記事命下故關問戶曹矣卽接其査牒則以爲朴瀅源等內自己酉十二月至辛亥六月頒錄時改量欠縮之數以加升條充補外餘欠縮米爲六十四石云果如其所供矣朴瀅源在任時欠縮石數較諸已分揀之鄭宗柱金載華則所加之數殆近二十石所犯可謂稍重而考其在官朔數則宗柱載華或五朔或九月而瀅源則在官洽滿十九朔之久其間逐朔頒祿欠縮石數之視彼稍加容或無怪參量情犯比擬輕重宜無異同而旣有考律草記之命臣府不敢擅便上裁何如傳曰旣有考律草記之命則此非稟處之事卿等推考此草記勿施
정조 17년
領議政洪樂性箚曰伏以臣病日益痼衰日益甚冒據重任事事瘝曠賓對診筵一未趨參居常懍惕若員淵谷此際以兼管武庫事大爲武將提擧所侮蔑駭惋之極敢此仰陳焉該寺自辟郞官臣備三望將欲移送該曹矣提調李敬懋以一二人要臣差擬而彼請雖懇臣意不合終不許其請而副其願則彼乃屢次往復言辭層激甚至以移送該曹之際吾不欲成帖云云印信持去等說無難言送於臣臣雖老憒不足言顧其職則大官也彼何敢以此等勃慢之習輕易加之於臣乎莫非臣見輕之致臣固自反之不暇而竊恐朝廷紀綱緣臣而掃地無餘伏願聖明亟解臣本兼諸任以爲爲大官疲軟者之戒仍賜敬懋郵罰以尊綱紀千萬幸甚取進止答曰省箚具悉卿懇提擧事極爲駭然其在國體不可不嚴處當該提調李敬懋施以不敍之典卿須安心勿辭視事仍傳曰此批答遣史官傳諭
정조 17년
戶曹參判李在學疏曰伏以臣猥以無似忝叨專對之任出疆之期行且不遠矣臣之父母墳山在於安山地而久未省掃今當經歲之行益切濡露之感倘蒙恩暇俾得往省則情理庶可少伸玆敢略具短章仰瀆宸嚴伏乞聖慈俯垂諒察特許臣往來之暇千萬幸甚答曰省疏具悉卿其依所請往省
정조 17년
癸丑十月初三日巳時上御重熙堂左承旨右承旨入侍時左承旨李勉兢右承旨李冕膺假注書宋知濂記注官金良倜承膺祚以次進伏訖上敎勉兢曰摠管昨以在外許遞而有新除者三人今皆備員云乎勉兢曰摠管十員外徐邁修又纔蒙點然則似當在十員之外合有變通矣上曰邁修方以呈辭在外許遞可也仍命書判付訖命退承史以次退出
정조 17년
行都承旨沈煥之坐左承旨李勉兢坐右承旨李冕膺坐左副承旨金啓洛坐右副承旨宋銓坐直同副承旨鄭東愼坐直注書二員未差假注書宋知濂仕直洪樂游仕事變假注書李弘達仕
정조 17년
李勉兢以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
金啓洛啓曰大司憲林蓍喆持平安廷善牌招啓辭未下執義宋翼孝掌令鄭毅祚持平南涑呈辭掌令姜鳳瑞在外監察茶時之意敢啓傳曰知道
정조 17년
宋銓啓曰副應敎鄭東榦校理宋民載鄭尙愚副校理李遇濟宋祥濂牌不進罷職傳旨今方捧入而修撰李相璜副修撰高宅謙受由副修撰申大尹在外玉堂上下番俱空已至多日事甚未安未差之代政官牌招再政差出待下批仍卽牌招以爲推移入直之地何如傳曰允
정조 17년
傳于李勉兢宋銓曰左承旨右副承旨入侍
정조 17년
以副應敎鄭東榦校理宋民載鄭尙愚副校理李遇濟宋祥濂牌不進罷職傳旨傳于宋銓曰只推更爲牌招
정조 17년
以副應敎鄭東榦校理宋民載鄭尙愚副校理李遇濟宋祥濂牌不進罷職傳旨傳于宋銓曰只推
정조 17년
有政吏批判書金思穆進參判參議未差行都承旨沈煥之進以李在學爲吏曹參判鄭大容爲吏曹參議李祉永爲修撰林濟遠爲兵曹參判李龜雲爲司僕正具忠元爲刑曹正郞金履禮爲童蒙敎官金基厚爲瑞興府使吳文常爲茂山府使丁載運爲沃川郡守任希默爲井邑縣監兼執義鄭東觀南學訓導劉弘基單付鍼醫張宅祚加通政加資事承傳故監司徐迥修贈吏參例兼前慶尙左兵使徐有秉考
정조 17년
兵批判書鄭好仁進參判林濟遠未肅拜參議睦萬中入直參知李師濂病左承旨李勉兢進以張濂爲同知李運承梁命龜爲僉知李彦敬金宗洙爲五衛將尹範行爲慶尙左兵使鄭潤玉爲黃海兵虞候同知崔昌文黃啓淸僉知徐奉禎李鼎德訓鍊判官王道常護軍徐有秉副司直閔台爀金履成全翰東李一曾竝單付
정조 17년
傳于沈煥之曰下直守令留待
정조 17년
傳于沈煥之曰留待守令入侍
정조 17년
記事官徐有聞啓曰臣敬奉聖敎馳往奉審于齊陵仍又進詣厚陵奉審曲墻有頉處曲墻丑方後面半片頹圮者長爲三尺許廣亦不過爲二尺餘內面半片姑爲無頉矣敢啓傳曰知道外面修改例不過禮郞一人進去云而今番缺落處長不滿一把廣亦只是二尺雖令依播種例陵官從便補築揆以事面毫無不可該曹以此知悉下送匠手以兼監役卽爲擧行此後各陵曲墻外面甎土如有罅痕依播種例陵官隨卽塡補如是定式若有不謹則責在陵官亦令禮曹預爲嚴飭
정조 17년
金啓洛以義禁府言啓曰日前因時囚罪人朴瀅源原情公事判付內依同罪他囚例問于該曹考律草記事命下故關問亥曹矣卽接其査牒則以爲朴瀅源等內自己酉十二月至辛亥六月頒祿時改量欠縮之數以加升條充補外餘欠縮米爲六十四石云矣朴瀅源在任時欠縮石數較諸已分揀之鄭宗柱金載華則所加之數殆近二十石考其在官朔數視宗柱等稍久則其間頒祿斛縮之比彼稍加雖或無怪而許久在官不能充補論以法例難免當律取考律文則大明律錢糧互相覺察條有曰凡倉庫官吏皆得互相覺察係官錢糧已出倉庫而失覺察者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣朴瀅源杖一百收贖告身盡行追奪放送何如傳曰允如有功議各減一等可也
정조 17년
金啓洛以義禁府言啓曰朴瀅源杖一百收贖告身盡行追奪草記批旨內如有功議各減一等可也事命下矣朴瀅源十三代祖訔佐命功臣潘城府院君七寸親云功議各減一等杖八十收贖奪告身三等之意敢啓傳曰知道
정조 17년
金啓洛以義禁府言啓曰童蒙敎官李在咸放逐本鄕事承傳啓下矣李在咸放逐京畿楊州地本鄕之意敢啓傳曰知道
정조 17년
癸丑十月初四日辰時上御誠正閣右副承旨入侍時右副承旨宋銓假注書洪樂游記注官金良倜承膺祚以次進伏訖上曰都承旨左副承旨入侍出榻敎良倜承命出傳行都承旨沈煥之左副承旨金啓洛偕入進伏命煥之等書公事判付訖命啓洛書傳敎曰此時守令不可曠官未差之代待下批當日辭朝事分付又命書傳敎曰在外兵曹參判許遞今日政差出命退承史以次退出
정조 17년
癸丑十月初四日未時上御誠正閣右承旨同副承旨入侍時右承旨李冕膺同副承旨鄭東愼假注書洪樂游記注官金良倜承膺祚以次進伏訖上曰齊陵厚陵奉審史官及下直守令入侍良倜承命出傳與奉命史官徐有聞瑞興府使金基厚沃川郡守丁載運茂山府使吳文常井邑縣監任希默偕入進伏上敎有聞曰曲墻頹圮處執頉果何如有聞曰丑方頹墻廣爲三尺不過霎時間可築矣上曰齊陵奉審則何如有聞曰依下敎進去奉審則俱爲無頉矣命冕膺書禮曹修改草記判付訖命有聞先退上敎守令進前基厚等以次進奏職姓名訖上曰爾等各體差遣之意殫誠做治可也仍命宣諭後退去基厚等以次退出命承史退出
정조 17년
行都承旨沈煥之坐左承旨李勉兢坐直右承旨李冕膺坐左副承旨金啓洛坐右副承旨宋銓坐直同副承旨鄭東愼坐注書二員未差假注書宋知濂仕洪樂游仕直事變假注書李弘達仕
정조 17년
宋銓啓曰玉堂上下番俱空已至多日事甚未安副應敎鄭東榦校理宋民載鄭尙愚副校理李遇濟宋祥濂旣有只推之命更卽牌招以爲推移入直之地何如傳曰允
정조 17년
李勉兢啓曰備邊司郞廳來言今日賓廳日次而無時急稟定事來會本司之意敢啓傳曰仍爲來會
정조 17년
李勉兢啓曰今日次對兩司當爲進參除在外未署經外竝卽牌招何如傳曰允
정조 17년
以大司諫尹㬦持平南涑牌不進罷職傳旨傳于李勉兢曰只推
정조 17년
以副應敎鄭東榦校理鄭尙愚副校理宋祥濂牌不進罷職傳旨傳于宋銓曰只推
정조 17년
以修撰李祉永牌不進罷職傳旨傳于宋銓曰只推
정조 17년
傳于李勉兢曰左承旨入侍
정조 17년
傳于鄭東愼曰承旨入侍
정조 17년
吏曹口傳政事尙衣直長尹淑基內贍直長金龍淳相換
정조 17년
以江原監司沈晉賢狀啓三陟府民家燒燼事傳于鄭東愼曰當寒失所極爲矜憫嚴飭守宰拔例賙救畢奠接後形止卽其考察事回諭
정조 17년
禁府啓目司饔直長朴彬源原情云云傳旨內辭緣惶恐遲晩刑推得情何如判付啓後勿如是之意嚴飭附過放送爲良如敎
정조 17년
癸丑十月初五日未時上御重熙堂左承旨入侍時左承旨李勉兢假注書宋知濂記注官金良倜承膺祚以次進伏訖上命勉兢書公事判付草記批旨訖命退承史以次退出
정조 17년
行都承旨徐邁修坐左承旨李勉兢坐右承旨南公轍內閣直左副承旨金啓洛坐右副承旨宋銓坐直同副承旨鄭東愼坐直注書二員未差假注書宋知濂仕洪樂游仕直事變假注書李弘達仕
정조 17년
藥房提調徐有防副提調沈煥之啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
李勉兢啓曰禁衛營將官來言今日本營軍兵日次私習云矣敢啓傳曰雨勢如此後日次爲之
정조 17년
李勉兢啓曰御營廳將官來言今日本廳軍兵日次私習云矣敢啓傳曰雨勢如此後日次爲之
정조 17년
宋銓啓曰吏曹參議鄭大容除拜後過三日不爲出肅依定式推考警責仍卽牌招何如傳曰吏議雖淸顯三品官之無端過三日請牌有關國體遞差此後申明嚴飭在外參判許遞與參議未差之代前望單子入之待下批牌招察任政官牌招開政
정조 17년
傳于鄭東愼曰左承旨同副承旨入侍
정조 17년
承旨前望單子入之徐邁修南公轍落點
정조 17년
以刑曹坐不坐單子傳于金啓洛曰在外判堂許遞今日政差出
정조 17년
兵曹口傳政事副司直鄭大容
정조 17년
有政吏批判書金思穆參判沈煥之參議李冕膺同副承旨鄭東愼進以李文源爲刑曹判書金履禧爲戶曹參判兪漢純爲掌樂僉正南省老爲西部令尹行喆爲監察鄭敬行爲內資主簿李漢籌爲蔚珍縣監
정조 17년
兵批判書鄭好仁病參判林濟遠病參議睦萬中入直進參知李師濂病右副承旨宋銓進副護軍張宅祚副司直丁範祖李在學竝單付
정조 17년
傳于宋銓曰發遣吏郞諸執事淸齋與否摘奸以來
정조 17년
鄭東愼以備邊司言啓曰京畿監司徐龍輔災實狀啓有就議大臣草記回啓之命矣取見其狀本則分等不爲擧論災結事目災外二千一百七十五結二十五負九束特許加劃事請令廟堂稟旨分付矣依下敎就議于大臣則領議政洪樂性以爲畿內今年穡事之大登較數十年罕有之樂歲道臣之不爲分等誠得之矣第其二千餘結加請似過分數與事目災準二千五百結許劃則足可均俵限一千七百結加劃爲宜云左議政金履素右議政金憙以爲別無他見云矣敢啓傳曰知道
정조 17년
南公轍以備邊司言啓曰卽見黃海監司李祖承狀啓則以爲本道禾農奉天高燥十居其九執災之初慮其或濫嚴飭守宰抄之又抄今若更減則歉歲白徵之際斗穀何辦所減畓災一千八百結特許劃給及時分俵事請令廟堂稟處矣海西畓結不過萬五千數今番道臣請災幾過其半本道年事雖曰失念而尤甚只是六邑則執災之不能精約可以推知當初剋削者蓋以此也道臣又以準數劃給之意至於狀聞而參以繡啓益知其實狀之如此旣聞之後不可不闊狹限一千結更爲劃給事分付何如傳曰允
정조 17년
徐邁修以吏曹言啓曰本曹正郞郭龍濟呈狀內矣身素患痰癖之症當此換之時挾感闖發委頓床笫萬無起動供職之望云身病旣如此則不可强令察任今姑改差何如傳曰允
정조 17년
癸丑十月初六日辰時上御重熙堂左承旨同副承旨入侍時左承旨李勉兢同副承旨鄭東愼假注書洪樂游記注官金良倜承膺祚以次進伏訖上命書公事判付訖命勉兢書傳敎曰承旨房仍又命書傳敎曰承旨前望單子入之待下批牌招又命書傳敎曰更査之前道啓旣請勘律勘律名雖待査啓旣聞之不可仍置蔚珍縣令李宗憲爲先改差今日政擇差待下批當日下送命退承史以次退出
정조 17년
癸丑十月初六日辰時上御重熙堂右承旨入侍時右承旨南公轍假注書洪樂游記注官金良倜承膺祚以次進伏訖上曰俄於吏議鄭大容請牌啓辭有下敎而二品卿宰之外不得過三日請牌及一日不得三違係是故例而近來則堂上官之過三日請牌無難爲之乎衆所共知實病與情勢外不得請牌之意載之院中故事可也又敎曰畿伯請災狀啓卽令有司備堂就議大臣草記稟處事分付可也命退承史以次退出
정조 17년
癸丑十月初六日巳時上御重熙堂都承旨左承旨入侍時行都承旨徐邁修左承旨李勉兢假注書宋知濂記注官金良倜承膺祚以次進伏訖上命勉兢書傳敎曰今番海西繡衣之差遣一則爲其審察災傷也一則欲知獄理幽鬱也大抵延海之間夏秋一直亢旱卽近古所未有如無幽鬱之上干豈有是也及聞繡衣回奏別無可疑之獄而海州囚朴華壽事自初成獄已有商量底意思特以三尺至嚴擬待來頭疏決之時矣更閱原案詳問繡衣益覺始料之不爽無論器杖大小與度數多寡如許微細之事必不用意猛打至於限死況所謂正犯者人也至庸孱云乎且況成獄莫緊於詞證而與屍親隣居之世春亦言其用杖之體小覆檢變招亦不過以稍長之杖繼打七度云爾則死者之死決知非死於濫杖也然則斷此案卽惟曰過誤殺邂逅死而已至於奴主兩人之尙在獄中亦非審克之意渠之地處自渠地處目下訟理自訟理華壽令道伯就過誤邂逅之律文從重決勘奴巨卜依前回下亦卽酌決事分付上命退承史以次退出
정조 17년
行都承旨徐邁修坐行左承旨李在學坐右承旨李勉兢坐直左副承旨南公轍坐直右副承旨金啓洛坐同副承旨宋銓坐注書二員未差假注書宋知濂仕洪樂游仕直事變假注書李弘達仕
정조 17년
李勉兢啓曰來十一日朝參日次矣敢稟傳曰停
정조 17년
金啓洛啓曰來十一日輪對日次矣敢稟傳曰爲之
정조 17년
宋銓啓曰來十一日專經文臣殿講日次矣敢稟傳曰爲之與武臣講同日爲之
정조 17년
宋銓啓曰臣銓依定式進詣香室奉審香祝樻祝板袱子則精潔之意敢啓傳曰知道
정조 17년
傳于宋銓曰禮房承旨入侍
정조 17년
傳于李在學曰左承旨入侍
정조 17년
傳于金啓洛曰庚戌舊還名色北關則已皆蕩滌近聞京畿兩西亦有之云其在一視同慶之意豈可一爲一置乎三道庚戌條舊還依北關例蕩滌事令廟堂仔細措辭分付三道道臣
정조 17년
以京畿監司徐龍輔狀啓玉山大嬪墓莎草曲墻有頉處修改告由祭設行計料事傳于金啓洛曰告由祭地方官爲獻官執事以畿驛察訪爲之事回諭
정조 17년
李勉兢以都摠府言啓曰今日入直內三廳武兼禁軍及軍兵等當爲中日習射而宗廟冬享大祭齋戒相値不得爲之之意敢啓傳曰知道
정조 17년
李勉兢以備邊司言啓曰水原留守李命植災結加請狀啓有草記回啓之命矣取見其狀本則以爲本府田畓擧皆登稔而兩邊濱海間多斥鹵小小災頉合而成多該曹所下八十結外不足災二百二十八結特爲加劃事請令廟堂稟處矣本府年事雖曰大登濱海斥鹵之地昨年汰落之姑未起墾仍爲災頉者事勢固然且其加請之數亦甚精約依狀請許劃趁明年東作使之着意勸耕以充永災事一體申飭何如傳曰允
정조 17년
癸丑十月初七日辰時上御重熙堂都承旨禮房承旨入侍時行都承旨徐邁修右副承旨宋銓假注書洪樂游記注官金良倜承膺祚以次進伏訖上曰左承旨入侍出榻敎良倜承命出傳左承旨李勉兢偕入上命銓書傳敎曰禮房承旨馳詣宗廟奉審摘奸以來仍敎銓曰已傳香乎銓曰傳香矣又敎銓曰每於祀享如未親祭則實有如不祭之歎憧憧一念達宵不已承旨奉審入來後又於門限時更如進去行祀節次各別申飭仍爲監滌修掃後復命可也銓承命先退命勉兢書傳敎曰同副承旨聞有實病許遞前望單子入之待下批牌招察任命退承史以次退出
정조 17년
癸丑十月初七日午時上御重熙堂左承旨入侍時行左承旨李在學假注書宋知濂記注官金良倜承膺祚以次進伏訖上敎在學曰近來使臣每欲別擇故卿亦作此遠行而出疆之期只隔一旬故有此承宣之除矣在學曰專對之職在臣極爲榮耀而辭陛不遠第不任戀結之忱矣今蒙恩除尤切榮感也上命退承史以次退出
정조 17년
癸丑十月初七日初更上御重熙堂左副承旨入侍時左副承旨南公轍假注書洪樂游記注官金良倜承膺祚以次進伏訖上命書傳敎曰明日當由日瞻門展拜該房知悉又命書傳敎曰十一日專經文臣殿講時十八日武臣殿講旣命同日爲之十六日日次儒生殿講亦爲兼行事分付命退承史以次退出
정조 17년
行都承旨徐邁修坐行左承旨李在學坐直右承旨洪仁浩坐直左副承旨金啓洛坐右副承旨鄭大容坐同副承旨宋銓坐注書二員未差假注書宋知濂仕洪樂游仕直事變假注書李弘達仕
정조 17년
大駕詣景慕宮展拜罷後內閣政院玉堂藥房口傳問安答曰知道還宮後內閣政院玉堂藥房口傳問安答曰知道
정조 17년
金啓洛啓曰大司憲林蓍喆執義宋翼孝掌令鄭毅祚持平南涑安廷善呈辭掌令姜鳳瑞在外監察茶時之意敢啓傳曰知道
정조 17년
金啓洛啓曰專經文武臣殿講日次儒生殿講來十一日爲之事命下矣處所以何處爲之乎敢稟傳曰便殿爲之
정조 17년
金啓洛啓曰訓鍊大將趙心泰明日習陣出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 17년
傳于金啓洛曰侍衛軍兵毛具
정조 17년
承旨前望單子入之洪仁浩鄭大容落點
정조 17년
洪仁浩啓曰卽者議政府錄事來言右議政金憙以爲齋郞之失措關係莫重而旣未能董飭又不卽論勘致勤聖敎辭旨截嚴以此以彼溺職之罪實無所逃惶懍震越罔知攸措走伏金吾門外恭俟鈇鉞之誅云仍納命召何以爲之敢稟傳曰祀典卽予所重況大臣乎卿在獻官趁時請勘反讓於承史者已涉莫曉況於命攝之時常有如不祭之歎則執事之怠慢如彼卿等之泛忽若此豈非慨然之甚者乎勿待命事遣史官傳諭仍傳命召
정조 17년
洪仁浩啓曰卽者義禁府都事來言右議政金憙今方待命於金吾門外云係是大臣去就敢啓傳曰知道
정조 17년
洪仁浩啓曰卽者議政府錄事來言右議政金憙以爲罪負至重郵罰不加今於批旨之下尤極震剝求死不得雖伏承勿待命之敎而晏然退歸實非臣分仍伏金吾門外恭俟鈇鉞之誅云又使錄事來納命召何以爲之敢稟傳曰勿待命事遣史官傳諭仍傳命召
정조 17년
洪仁浩啓曰卽者右議政金憙又使錄事來言臣罪在罔赦恩貸重勘雖伏承勿待命之敎而轉益震剝求死不得泥首金吾門外恭俟鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 17년
洪仁浩啓曰卽者右議政金憙又使錄事來言又伏承勿待命之敎而罔赦之罪則益復自知矣求死不得無地措身仍伏金吾門外恭俟鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 17년
洪仁浩以兵曹言啓曰去九月十四日傳曰故義士李士龍後裔有收錄之擧況義州人贈參判崔孝一之節義爲忠愍之畏友而加於士龍一等者乎彼兩家尙報之政庶或無缺而孝一之家所施者卽不過追配一事得不有歉於心也哉肅廟朝贈之以亞卿先朝賜名記蹟之書曰樹烈千秋旋命特錄後孫於宣傳官兩朝聖意有可以仰認昨因大臣言又思之是月十九日卽孝一辦節之日旣思之豈可泯然下送香祝使地方官伊日就其祠而祭之以若微閥特錄於宣傳官是何等曠絶之恩數而似聞未及施行云豈非欠事令兵曹問其後孫之名宣傳官卽爲擬入此後其家人之業於武者勿論出身薦南行薦必皆薦擧事令諸武將知悉備載該廳故事受敎事傳敎矣以傳敎內辭意卽爲發關於該道矣卽接平安監司李秉模回移則贈參判崔孝一五代直孫閑良性烈素是業於武者而年今五十七爲人可合故卽令起送云今已來到所當依下敎宣傳官擬入而時無見窠姑不得擧行之意敢啓傳曰加設單付口傳下批忠臣之孫義士之裔也區區廳憲何可論於此人乎今日內正軸仍爲許參事分付可也
정조 17년
兵曹口傳政事宣傳官單崔性烈
정조 17년
洪仁浩以御營廳言啓曰今十月初八日景慕宮展拜時依兵曹節目集春營入直軍五十名新營入直千摠李漢棟領赴于訓鍊都監都領陣該入直哨官金鼎猷率該哨標下軍七名仍直東營入直軍三十名除出入直把摠申協率領宮大門外把守而竝待標信擧行解嚴後各還本處入直之意敢啓傳曰知道
정조 17년
兵曹參判林濟遠疏曰伏以臣於向日朝紙始知有隨駕服色變通之議而只憑諸臣擧條領略大體而已臣於此事略有商度近與守禦使臣李文源邂逅語及所見略同亦未嘗畢其說今文源果發之於賓對訏謨之日臣雖疎迂適叨侍衛之職亦可以言之矣試以伊日擧條觀之諸臣之奏泛論便否曾不能慮及於實用升平暇豫之論無怪其如此臣竊惟念我國衣章類不勝其繁縟至於軍旅之事亦有戎服軍服等兩般名色戎與軍其意同也而强爲區別異其制而名之曰戎服者甚沒意義夫裁取北市全匹之帛略倣上古衣裳之制又於折風之巾巧施朱殷之采闊袖廣簷非不鮮美梔粧蠟飾都屬浮華以笠則不堪櫛沐以衣則不利馳騁其於實用有百般絓礙無一分便利惟此制度始見於大典續錄則以臣謏陋雖未知昉於何時而嘗於壬辰記聞中知有故將臣李鎰帖裏鬃笠借着之事灣幸時陪扈服色於此可見想像當時泥露頓踣之際猶且服藍戴紫風皺雨墊如不幸而猝値賊鋒則其將以是服而曲踊距踊豈不萬萬疎闊乎此緣平時戎裝之失宜倉卒干戈未及變通故也昔我孝廟留心武備狹袖短衣之制至有諫臣之章以新徑大亂之餘備講卽戎之具深心遠圖其必有量便制宜者惜乎其法之不遂行於文武百官也噫昇平而不忘戰伐無事而常若有事此羲經所以戒苞桑詩人所以詠陰雨也三代盛時有蒐獮之制而國初打圍稍存古意至於近世惟有郊外幸行微寓詰戎鍊武之義小大從邁之服色不堪運用頓失便宜當日還往之地坦路陪衛之列猶不免左罣右掣甚妨周旋則脫有緩急尤何以措其身乎此臣區區之見必以變改爲宜者也第伏念天下之事非改之爲難改之而無弊者爲尤難目下傷財之患尙沒等威之別皆不可不慮聖批中政合商量云者臣實欽歎今日在朝之臣稍裕者絶少極窘者居多一衣一笠盡其力而辦備亦或有臨時借用者今忽使之一倂舍舊而從新則當此民窮財竭之時盡棄平日艱備之物更成一朝難辦之具物價方踊事力不逮艱辛苟簡之弊不問可知臣意則以爲先令侍衛及近班皆從新制至於百官之隨後者又若留都祗迎時服色姑許仍舊次令隨駕官行之又其後竝令留都諸官行之則不出數三年舊着自敝新裝漸備自可爛熳歸一如此然後庶不至於大段傷財向來綠袍之禁綃也亦以用舊着而革新備特用方便之道此足以推類也苟如是則或不無初頭斑駁之歎而此亦有不然者雖以近日服色言之騎省之旗差備戶郞之糧餉色及太僕官考喧郞之屬皆着軍服而亦不以異同爲拘則外次諸官之漸次從新顧何妨耶宣廟己亥辛丑之間有服色改定之議而文忠公李恒福以耗財費力難之先輩經遠之謨亦可追思也但軍服之制一同改行則尊官末銜元無分別搢紳卒伍自相混雜亦非表貴賤辨崇卑之意也臣伏聞我朝朝紳服色式至成廟朝始以絲紬兩品著爲堂上堂下之服俾存等節今於軍服亦倣絲紬隨品之規堂上以上方許紋緞絲羅之屬堂下官則近侍之外皆服苧紬及三升于以辨品焉于以省費焉又以氈笠上頂子略表職品如鍍金雕金純銀鏤銀鬃結木刻之屬區以別之又以雀羽與象毛辨其文武則亦不至於紊雜矣至若軍校服色則皆仍其舊各隨其力又不必以緞紗紬苧等屬別置品節致有煩撓只以頂子爲之識別者恐合便宜也抑臣因此而思之誠以是著爲定制則帖裏朱笠等服色無他用處一切永革然後方可無一人兩備之弊而至於帖裏武臣之平常所着道臣之視衙服色亦不必別求他制仍許舊着恐無難便之端此雖細節亦不可不預講也具纓之費動踰數百同是纓也而鬃笠氈笠纓制不同以近日侈靡之習必要捨稜而取圓斥小而求大則此其費又將無節先自貴官移用舊懸然後亦可以禁高髻長袖之弊此亦節財之一助也噫作事之法必謀之有漸講之有素的知便好之方小無窒礙之端然後方可以沛然行之況此戎行服色大關儀章有不容草草講定者此臣所以先致意於實用而次以節財爲急又以辨品爲貴以至瑣細節目必欲預究者也誠願殿下下臣此疏令廟堂取捨焉云云答曰省疏具悉卿疏盛言祛帖裏用軍服之爲實用而節財之要道考據該洽分析纖細至引孝廟朝故事以明之仍請沛然行之向於重臣李文源筵奏也未能言下卽諾付之從違之間者特以因俗制治之義欲聞物情之便否卿之所請又如此許令廟堂廣詢大臣諸宰指一稟處
정조 17년
癸丑十月初八日辰時上詣景慕宮展拜入侍時行都承旨徐邁修行左承旨李在學右承旨李勉兢左副承旨南公轍右副承旨金啓洛假注書宋知濂洪樂游記注官金良倜記事官徐有聞一提學鄭民始檢校直提學徐有防徐鼎修檢校直閣鄭大容以次隨駕上具翼善冠衮龍袍乘輿出交泰門永淸門明政門弘化門入逌瞻門日瞻門降輿御齋殿仍詣版位行再拜禮入廟內奉審後還御齋殿命啓洛入侍命書傳敎曰齋郞之失措雖因生疎亦與傳于獻官時顚錯有異則獻官之尙無草記論勘大是慨然況在初獻旣奠之後乎大臣雖不言進去史官則復命時卽言於承宣而今始提稟昨日坐直承旨遞差齋祝愼差也若以年少可堪之人另擇則豈有生疎之弊吏曹當該堂上罷職當該齋郞令該府拿問勘律又命書傳敎曰承旨前望單子入之上出齋殿乘輿上曰新除授承旨牌招察任出駕前下敎上由日瞻門逌瞻門入弘化門明政門永淸門交泰門還內侍衛承史退出
정조 17년
行都承旨徐邁修坐直行左承旨李在學坐直行右承旨閔台爀未肅拜左副承旨未差右副承旨鄭大容內閣直同副承旨未差注書二員未差假注書宋知濂仕洪樂游仕直事變假注書李弘達仕
정조 17년
徐邁修啓曰大司憲林蓍喆執義宋翼孝掌令鄭毅祚持平南涑安廷善呈辭掌令姜鳳瑞在外監察茶時之意敢啓傳曰知道
정조 17년
李在學啓曰臣在學以冬至兼謝恩副使今日戶曹歲幣封裹時進去下直之意敢啓傳曰知道
정조 17년
傳于鄭大容曰右承旨入侍
정조 17년
以咸鏡監司金華鎭狀啓今十月令薦新生銀魚節序差早限日不得封進惶恐待罪事傳于徐邁修曰勿待罪事回諭
정조 17년
以咸鏡監司金華鎭狀啓今十月令薦新生文魚生大口魚近因日氣尙煖限日不得封進惶恐待罪事傳于徐邁修曰勿待罪事回諭
정조 17년
傳于鄭大容曰政官牌招開政
정조 17년
有政吏批判書金思穆進參判沈煥之受由參議未差行都承旨徐邁修進以閔台爀爲承旨李勉兢爲吏曹參議李聖圭爲左參贊洪檍爲判義禁趙心泰爲知義禁崔夢嵒爲同義禁李文源爲景慕宮提調金忠國爲軍器僉正宋堯熙爲軍器判官李魯在爲敦寧判官李果爲刑曹佐郞鄭璲爲九字刀削康陵令
정조 17년
兵批判書鄭好仁病參判林濟遠病參議李師濂入直進參知金履成病右副承旨鄭大容進副司直李得臣李勉兢洪仁浩鄭東愼竝單付同知單金相泂
정조 17년
傳于李在學曰現告之坐直替當院例卽然而不言之失自在於今日仕進以後該房承旨金啓洛亦爲遞差奉命不謹之罪以爲大臣之意雖參酌備局甘結之有駭聽聞旣聞之後不可仍置而問一副提擧胡果難事何時下敎尙不問啓似此承宣決不可置之號令百司之地以辱命令當該承旨宋銓爲先罷職仍令該府拿問嚴處
정조 17년
鄭大容啓曰臣啓洛遞差同副承旨宋銓拿處纔已出去坐直無人左承旨李在學右承旨閔台爀當爲牌招而右承旨閔台爀家在城外都承旨徐邁修左承旨李在學卽爲牌招何如傳曰允
정조 17년
李在學啓曰卽者議政府錄事來言右議政金憙以爲有罪未勘冒死陳箚批旨之下尤不勝萬萬惶懍走伏金吾門外恭竢鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 17년
李在學啓曰卽者義禁府都事來言右議政金憙今方待命於金吾門外云係是大臣去就敢啓傳曰知道
정조 17년
傳于李在學曰同成均前望單子入之待下批牌招察任
정조 17년
以宋銓囚單子傳于李在學曰以不應得爲而爲事理審公律功議區別勘放
정조 17년
李在學啓曰備邊司發甘曰自今雖有疊屠禁吏更不現影於懸房近處云云聞來甚可惑以泮隷生利之不如古年前從泮堂言申禁禁吏科外誅求之奸弊而今云屠之疊者勿禁影之近而亦禁殊非設官掌禁之本意況臺章才出廟議詢同一邊以禁屠行會一邊又以疊屠發甘無論事實曲直之在甲在乙面目未免矛盾令政院問于廟堂以啓事命下矣問于副提調尹行任堂上李秉鼎處則尹行任以爲向者僚堂中身帶泮堂人以禁吏之稱以疊屠橫侵懸房者一竝嚴禁事筵稟定奪云仍出捧甘草故臣則着署而已其間事狀不過如斯今承問啓之命惶愪不知所達云李秉鼎則以爲三法司捧甘卽本月初五日籌坐時事而臣職忝泮堂又赴籌坐與僚堂徐有防合辭發論畢竟甘草又出於臣則今於問啓之下誠不勝萬萬惶懍之至甘結中有曰如有本館出帖外科外疊屠之弊自本館當査出捉移禁吏更不得現影於懸房近處云則本館出帖外科外疊屠者自本館捉移法司本館出帖補充闕屠數依庚戌泮堂徐有隣出擧條定式禁吏無得執捉之意而忙急呼寫乃以現形近處等語書之也彼之截去上款捉移句語只書現形疊屠等語者誠莫曉其故也況其所捧甘三司同然且臣以庠之故前後以此事文移僚堂爲之而臣不與聞今以甘草之出臣忽爲彼作爲曰實之資滿心愧悚無地自容云矣敢啓傳曰取見問啓詳叩事實所謂甘結措語下款則果然上款則不然同成均李秉鼎事甚爲顚例名之曰禁吏而竝與近處勿使現影云者是果尊法之道乎曰是曰非但當平說委折豈敢以題外之事極意噴不念同朝相敬之義於是乎秉鼎有兩失爲先遞差且以判尹具庠事言之點劃之差謬古人猶且稱罪況於誦其說奏其事之際陶汰字句鈔刪語脈自歸於逕庭沒實庠亦不可謂無罪爲先從重推考廟堂體貌何等尊嚴一行會一發甘無不關於世道則旣云禁吏又勿現影誠如是也三法司革亦無妨曾不謂存羊我愛其禮乎法官之擧職雖不如古自廟堂侮之易之若是之無難已萬萬寒心且況大臣分付亦宜可否重臣一言何難違拂惟所令之是從望其口而謹署此固藍丞之所不屑者敢於問啓之下或曰定奪云故或曰着署而已徒幸其自脫不識爲恥愧惜乎籌坐之席一任其擧措之妄錯而不卽董正也副提調尹行任爲先亟施不敍之典以示重廟堂尊法司之意
정조 17년
鄭大容以兵曹言啓曰專經武臣講官減下人員及加抄啓人員別單書入之意敢啓傳曰知道
정조 17년
李在學以備邊司言啓曰頃因本司草記批旨內砲保事體固難輕議其他軍保貢布果難辦納乎更觀民勢論理狀聞後稟處事命下故依批旨行會矣卽見江原監司沈晉賢狀啓則以爲砲保代錢只憑近例據實仰請軍保貢布麻農不歉無難辦納請令廟堂稟處矣朝家以優恤東民之聖意至詢軍保貢布之當納與否則道臣但當以軍保貢布之關於民勢者論理狀聞而忽以本司請寢之砲一款更事支蔓爲說者有關事體當該道臣推考警責軍保貢布旣云辦納無難自當以本色上納砲保則初非可論原狀辭置之何如傳曰砲保似必偏在於六邑有此考據之狀請矣卿等之看得無或欠詳道臣別無可罪之端更爲論理稟處可也
정조 17년
李在學以承文院都提調意啓曰本院方有擧行事前公事提調李秉鼎還差使之仍察有司之任何如傳曰允
정조 17년
李在學以義禁府言啓曰前月十三日戶曹判書沈頤之所啓太倉米太逋欠郞官捧現告勘以當律事擧條啓下之後招問該倉員役則前主簿申斗七方在居昌地云故依例拿來事草記蒙允發送羅將矣卽接居昌縣令鄭昌耆牒呈則申斗七本縣境內無來接之事云事甚怪訝廣加探問則申斗七卽密陽原居人而載錄於兵曹履歷成冊中故今方更爲發遣府羅將拿來而啓稟事體固當審愼則本府都事及該倉官員矇不審察拿來罪人居住之誤爲指對以致當初草記之大段做錯事未前有極爲可駭當該都事及倉官竝拿問處之何如傳曰朝廷之事莫如體例倉官申斗七之居住有此相左羅卒空還則卿等雖非伊時草記之堂上尙未覺察則亦有其罪豈可諉罪郞僚與倉官乎卿等事萬萬駭然政院之循例捧入亦極駭然卿等罷職承旨遞差其時草記堂上亦爲從重推考都事倉官竝勿論該倉誤捧現告事以該倉判堂捧入令政院仍捧推考傳旨斗七待待命拿囚可也
정조 17년
右議政金憙箚曰伏以臣罪在罔赦恩荷曲貸四次泥首未蒙譴何時値深夜不敢更瀆不得已退歸私次伏地訟愆而通宵戰恐罔知攸措噫臣罪臣自知之矣至敬至尊之地目見齋郞意外失措之擧竊不勝其萬萬驚惶擬於享禮畢後卽爲請勘而倉卒之際思慮未周草記則全昧前例箚子則或涉突兀趑趄商量以致稽緩而旋因承史之提奏處分已下臣於是乎惶懍震剝直欲鑽地以入而不可得也噫太廟享事何等至重而伏況我聖上一念憧憧惟祀典是敬是謹則今日臣子之所當仰體而報效者亶在於洞屬駿奔於祼將之禮而臣猥以大官承命攝行將事之前旣不能另加董飭失儀之後又未卽仰請勘罪由前由後罪戾山積其何敢晏然冒居於具瞻之地重自陷於無忌憚之科哉玆敢略入文字仰塵崇聽伏乞聖明亟降嚴誅以重享典以警具僚千萬幸甚取進止答曰省箚具悉卿懇卿等之欠敬於命攝之時由予誠意之未孚於卿等不然則周還入戶未聞駿奔之儀奉酌奠斝乃有更斟之擧乎悚然之心歷日未已況無一言執奏有若泛視然者責尤在卿是豈享夜先遣承宣猶慮其生疎更遣史官申諭之意乎卿雖初當祀典未嫺於儀文若使進去之承宣隨見提醒則晨祼豈至五更齋郞亦當恢旋承宣之姑且勿論意在爲大臣卿須安心勿辭視事仍傳曰此批答遣史官傳諭
정조 17년
行判中樞府事朴宗岳箚曰伏以臣於軍服一事有區區愚見之不容自已者今此重臣宰臣建白之說亶出於省弊惜費之意而事多肘掣終涉難便蓋我國章服誠不勝其繁冗而苟求其意亦各適用未知戎服之制創於何時而要之屢百年流來則皎然笠上之虎鬚雀羽亦以取次賁飾傳說而其亦行之已久矣屢百年行之已久者豈容猝乍間遽然變通乎郊外行幸便是師行且有孝廟朝一試之已例侍衛之稍變其制或無不可而陪從百官之倂用軍服亦非明等威嚴師律兩行不悖之道至若法殿殿座法輦動駕之時雲寶劍兵曹摠管之全無區別亦有所未安若欲於城內城外或行或否倂存軍服戎服則其弊其費與前一般矣向來擧條批旨中合商量之敎今日宰臣疏批中欲聞物情便否之敎有以仰見大聖人難愼之盛意也臣不勝欽仰伏乞更加博詢而裁處使流來儀章毋失舊制焉取進止答曰省箚具悉卿懇軍服事賓筵日僉議之如出一口太涉於鶻突矣今卿立異之論也亦可意卿箚以孝廟朝已試之有例爲證而可行於侍衛不可行於百官云者抑似然矣又曰竝存軍服戎服或行或否於城內外則其弊其費與前一般云云亦果然矣旣有廣詢稟處之命此箚令廟堂一體看詳仍傳曰此批答遣史官傳諭
정조 17년
漢城判尹具庠疏曰伏以卽者備邊司以自今以後雖有疊屠三法司禁吏輩更不得現影於懸房近處捧甘矣臣適在掌法之地竊附執藝之義敢入文字以冀垂察焉夫法司之許多禁條別肉居首而律名最重者可見其嚴懲痛戢之意況今屠殺之弊將至廢農之境臺閣之言可謂遠慮廟堂之謨宜軫嚴禁而乃使法司不得干涉於疊屠是何法也疊屠之弊甚於潛屠蓋列販之肆混同狼藉其勢甚易其利亦厚臣之待罪本府非止一再前後泮人之迭告者無慮十數禁隷之執捉者亦且夥然疊屠如不嚴防則牛禁從以蕩然此臣所以居常隱憂者也至於闕屠臣未知其虛實多少而年來牛價絶貴貧者之逐日難辦雖無足異稍饒者之乘時射利安保必無乎出帖之時奸僞可知而臣與僚堂姑且許施而所治者卽帖文之外則本館之每以帖文之不施禁吏之瞞告爲言者亦未知其何也甘結未布之前固當出禁本館踏印之帖未嘗不施則今此甘結謂以痛駭者何其不相諒也成均典僕卽護聖廟而供多士者也朝家之前後軫念亦已至矣在渠之道惟當愈益謹愼毋或犯辜而乃反憑恃放恣比前益甚至於自犯罪科眞贓莫掩而驅逐禁吏結縛禁隷使不得接足誣訴於本館者種種焉法綱無餘弊端滋甚寧不寒心也哉噫法官是用法之職泮人亦都下之民也凡係五部之內作奸犯科之類一竝歸之法司者乃是大典所載則獨於泮人之訟而本館干涉者固已無其義無所據況且疊屠之自本館査出顧其事勢實有行不得者又況賢關卽是首善之地何等淸嚴之所所當專事絃誦樂育賢才而於斯焉推捉於斯焉刑杖作一聚訟紛紜之場其爲隳事面而惑聽聞當如何哉本館欲護館人則別般通變猶或可也而乃以疊屠一事欲爲資生之業者此何爲也今若法司不得禁防推斷使禁隷不敢現影於屠肆泮村則泮人之無復忌憚恣行不法之習終至於日滋月盛罔有紀極然則本館之曲護館人者適足以長其惡而益其疾其所以愛之反所以害之其或思之未及耶法禁之付諸法司此乃當然之義夫然後所司各專民志有定伏願我聖上深思遠覽詢問裁處復使疊屠之禁付之法司千萬幸甚答曰省疏具悉備邊司發甘曰自今雖有疊屠禁吏更不現影於懸房近處云云聞來甚可惑以泮隷生利之不如古年前從泮堂言申禁禁吏科外誅求之奸弊而今云屠之疊者勿禁影之近而亦禁殊非設官掌禁之本意況臺章纔出廟議詢同一邊以禁屠行會一邊又以疊屠發甘無論事實曲直之在甲在乙面目未免矛盾令政院問于廟堂以啓
정조 17년
癸丑十月初九日未時上御重熙堂都承旨入侍時行都承旨徐邁修假注書洪樂游記注官金良倜記事官徐有聞以次進伏訖上曰右承旨入侍良倜承命出傳右承旨洪仁浩偕入命邁修仁浩書公事判付訖命仁浩書右相上疏批答訖命退承史以次退出
정조 17년
行都承旨徐邁修坐行左承旨閔台爀坐直右承旨李勉兢坐左副承旨鄭大容坐直右副承旨徐有秉坐同副承旨姜彝正坐注書二員未差假注書洪樂存仕鄭文始仕直事變假注書李弘達仕
정조 17년
徐邁修以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
徐邁修啓曰備邊司郞廳來言今日賓廳日次而領議政洪樂性左議政金履素右議政金憙俱有身病不得來會云矣敢啓傳曰知道
정조 17년
徐邁修啓曰新除授左承旨閔台爀今日不爲仕進卽爲牌招何如傳曰允
정조 17년
鄭大容啓曰大司憲林蓍喆執義宋翼孝掌令鄭毅祚持平南涑安廷善呈辭掌令姜鳳瑞在外監察茶時之意敢啓傳曰知道
정조 17년
鄭大容啓曰禁衛大將李漢豐以兼察御營大將明日習陣出去矣所佩命召何以爲之敢稟傳曰仍佩往來
정조 17년
徐邁修啓曰假注書宋知濂身病猝重勢難察任今姑改差何如傳曰允
정조 17년
鄭大容啓曰前假注書鄭文始仍察廳任何如傳曰允
정조 17년
閔台爀啓曰卽者議政府錄事來言右議政金憙以爲罪負至重嚴誅尙靳深夜瀆撓萬萬惶懍不敢不退歸私次席藁俟勘此際伏見籌提泮堂問啓批旨下者處分截嚴誨責備至捧甘之最初與聞措辭之末稍未察苟非其咎臣實爲首不但止於不能董正而已人言之拶逼未暇拖引郵罰之幸逭尤係恧蹙罪上添罪蓋無容措走伏金吾門外恭俟鈇鉞之誅云仍納命召何以爲之敢稟傳曰昨夜之更爲胥命已過矣至於發甘事意謂在於籌坐時見左相箚亦知其事實之不然卿不必獨爲引咎安心勿待命事遣史官傳諭仍傳命召
정조 17년
徐邁修啓曰卽者義禁府都事來言右議政金憙今方待命於金吾門外云係是大臣去就敢啓傳曰知道
정조 17년
鄭大容啓曰今此試官望中無職名人員令該曹口傳付軍職何如傳曰允
정조 17년
傳于徐邁修曰文臣殿講試官以儒生殿講試官兼用
정조 17년
傳于鄭大容曰左副承旨入侍
정조 17년
承旨前望單子入之李勉兢姜彝正金翰東落點
정조 17년
徐邁修啓曰新除授右副承旨姜彝正以前任慶州府尹方在解由未出中何以爲之敢稟傳曰勿拘
정조 17년
徐邁修啓曰明日殿座承旨當爲備員而新除授右副承旨金翰東在外何以爲之敢稟傳曰許遞前望單子入之待下批牌招察任
정조 17년
承旨前望單子入之徐有秉落點
정조 17년
傳于鄭大容曰同成均前望單子入之
정조 17년
同成均前望單子入之鄭民始落點
정조 17년
閔台爀以兵曹言啓曰今十月十一日武臣賓廳武經講書日次而專經文臣武臣日次儒生殿講相値不得爲之之意敢啓傳曰知道
정조 17년
以兵曹言啓曰五衛將金鼎鎭素患痰癖之症當寒添劇時月之內無望供職呈狀乞遞宿衛輪番之任不可久曠改差何如傳曰允
정조 17년
閔台爀以備邊司言啓曰全羅監司李書九災實分等狀啓有就議大臣後草記回啓之命矣依下敎就議于大臣則領議政洪樂性以爲取見其狀本則全州等四十邑一鎭置之稍實長興等十三邑置之之次而尤甚名色不爲擧論仍以爲災結事目災外三千七百六十三結十二負五束特許加劃後錄兩條請令廟堂稟旨分付矣其一各司所管舊逋奴婢身貢指徵無處貽弊可悶限明秋停退事也其一推奴徵債限明秋防塞事也農形分等頗爲詳悉數條陳請亦甚精約竝依狀請許施至於災結之加請本道畓結爲諸道之最舊災有應俵之數而纔經飢癘之餘民力不逮間有未闢亦或無怪較諸他道災摠所請不至太濫但今年穡事兩湖最登取考前例則如庚子戊申之給災不過四五千結而今此竝事目災殆近六千結殊涉過多限三千結加劃爲宜云左議政金履素右議政金憙以爲別無他見云矣敢啓傳曰知道七百餘結何必較量依狀請許施可也
정조 17년
閔台爀以備邊司言啓曰因江原監司沈晉賢狀啓本司草記批旨內砲保似必偏在於六邑有此考據之狀請矣卿等之看得無或欠詳道臣別無可罪之端更爲論理稟處可也事命下矣訓局砲保之以木邊上納者在關東爲九邑而昨今年只以六邑代錢狀請者可知其九邑中民勢之偏苦惟六邑爲然而多不過四同小則爲一同則純木收納似非爲難以實狀聞雖有近例似此豐登之時亦許代錢大非重軍需之義代錢一款恐不可輕議矣敢啓傳曰知道
정조 17년
閔台爀以義禁府言啓曰時囚罪人宋銓以不應得爲而爲之事理重公律功議區別勘送事命下矣宋銓以不應得爲而爲之事理重公律杖八十收贖而其七代祖錫範宣武原從功臣云功咸一等杖七十以公罪收贖放送之意敢啓傳曰知道